text: S'adjudica l'excavació arqueològica i l'estudi del jaciment del Mas de Fabra - Maestrat TV
  L'actuació es farà en dos fases: una primera per al desbrossament i neteja dels terrenys i la segona, que se centrarà en l'excavació i estudi del jaciment. L'adequació de la zona començarà aquesta setmana i a primers de novembre s'iniciaran els treballs arqueològics.
  La posada en valor del jaciment del Mas de Fabra serà una realitat en menys d'un any. Aquesta mateixa setmana començaran els treballs de desbrossament i neteja dels 4.500 metres quadrats de terreny on es troba el jaciment i el 2 de novembre arrancarà la fase d'excavació i estudi, amb un termini total previst de 13 mesos d'execució i un pressupost de 134.365,52 euros (5.178,80 euros per a l'adequació i 129.186,72 euros per a l'excavació).
  La previsió de l'empresa adjudicatària de l'excavació arqueològica (Global Geomática) és treballar sobre el terreny durant cinc mesos, per dedicar la resta a informes, analítiques i memòries que ajuden a contextualitzar les troballes que, segons les primeres prospeccions dutes a terme els anys 2015 i 2016, es troben localitzades en una superfície de 1.500 metres quadrats.
  El jaciment del Mas de Fabra, descobert el 2015 arran de les obres de la variant de la N340, està datat del segle VII aC i suposa una troballa excepcional a nivell arqueològic perquè, al contrari que la majoria de jaciments de la seua època, es troba en una zona plana.
  Els treballs arqueològics que s'han dut a terme fins ara a la zona s'han centrat en documentar i georeferenciar les restes i ara, amb aquest projecte, s'obri un món de possibilitats per a la posada en valor del jaciment.
  Tant l'adquisició dels terrenys com la posada en valor del jaciment estan cofinançats pel Fons Europeu de Desenvolupament Regional (FEDER) en el marc de l'Estratègia de Desenvolupament Urbà Sostenible Integrat (EDUSI), mentre que el projecte d'excavació i consolidació del jaciment l'ha redactat el Servei d'Investigacions Arqueològiques i Prehistòriques de la Diputació de Castelló (SIAP).